# Lerpwl

Lerpwl|  |
|  |
| Math | dinas, dinas fawr  |
|  |
| Ardal weinyddol | Dinas Lerpwl, Dinas Lerpwl, Dinas Lerpwl |
| Poblogaeth | 513,441  |
| Sefydlwyd | * 1207
 |
| Pennaeth llywodraeth | Joanne Anderson  |
| Gefeilldref/i | Shanghai, Varna, Dulyn, Odesa, Rotterdam, Cwlen, Rio de Janeiro, Guadalajara, Rosario, Guiyang  |
| Daearyddiaeth |
| Sir | Glannau Merswy (Sir seremonïol) |
| Gwlad |  Lloegr |
| Arwynebedd | 111.84 km²  |
| Uwch y môr | 70 metr  |
| Gerllaw | Afon Merswy  |
| Cyfesurynnau | 53.4072°N 2.9917°W  |
| Cod post | L  |
| Pennaeth y Llywodraeth | Joanne Anderson  |
|  |
|  Ffeiliau perthnasol ar Comin |
| [golygwch ar Wicidata] |

Dinas yng Nglannau Merswy, Gogledd-orllewin Lloegr, yw **Lerpwl** (Saesneg: *Liverpool*). Saif ar lannau Afon Merswy.

Sefydlwyd Lerpwl fel dinas gan y brenin Seisnig John yn 1207 gyda dim ond 500 o bobl, ac arhosodd yn gymharol fach tan ddechrau'r Chwyldro Diwydiannol; ar un adeg, oherwydd fod yma cymaint o Gymry Cymraeg, fe elwid y lle yn "Brifddinas Gogledd Cymru". Tyfodd drwy ddatblygu dociau enfawr. Un ffynhonnell sylweddol o arian oedd y masnach mewn caethweision o'r Affrig; a cheir arddangosfa ar hyn lawr yn y dociau. Poblogaeth Lerpwl ydyw 439,473 (Cyfrifiad 2001).

Heddiw y ddinas ydyw ardal canolog Glannau Merswy (Saesneg: *Merseyside*). Yr ardaloedd eraill ydyw Knowsley, Sefton, St Helens a Chilgwri (Saesneg: *Wirral*). Mae pobl tu allan i Lannau Merswy yn aml yn defnyddio 'Lerpwl' (mewn ffordd anghywir) i ddisgrifio'r holl ardal.

Adnabyddir poblogaeth Lerpwl fel 'Scousers' ar ôl y cawl cynhenid o'r enw *scouse*, sy'n debyg i gawl Cymreig. Symbol Lerpwl ydyw aderyn sy'n edrych yn debyg i filidowcar o'r enw **Liver Bird** (ynghanir fel 'Laifr'). Hen enw Cymraeg ar y ddinas yw Llynlleifiad. Mae rhai yn tybio mai hyn yn cyfeirio at yr aderyn 'Lleifr', hen enw am filidowcar. Os felly, 'Llyn y Bilidowcar' yw enw'r ddinas. Ond mae yna llawer o theoriau eraill am darddiad yr enw - does neb yn siŵr o ble y daeth.

Roedd yn brifddinas answyddogol i Ogledd Cymru am gyfnod maith ac mae llawer o'r boblogaeth presennol o gefndir Gymreig. Surodd y berthynas rhwng Cymru a Lerpwl pan foddwyd Capel Celyn a Chwm Tryweryn gan Gorfforaeth Lerpwl ym 1965 er mwyn creu cronfa dŵr i gyflenwi dŵr i'r ddinas. Dywed rhai nad oedd angen boddi'r cwm o gwbl.

Mae nofel Marion Eames *Hela Cnau* yn rhoi hanes dynes ifanc a aeth i weini o Ogledd Cymru i Lerpwl.

## Diwylliant

Lerpwl oedd Dinas Diwylliant Ewrop 2008.

### Eisteddfod Genedlaethol

Cynhaliwyd Eisteddfod Genedlaethol yn Lerpwl ym 1884, 1900 a 1929. Am wybodaeth bellach gweler:

* Eisteddfod Genedlaethol Cymru Lerpwl 1884
* Eisteddfod Genedlaethol Cymru Lerpwl 1900
* Eisteddfod Genedlaethol Cymru Lerpwl 1929

## Adeiladau ac adeiladwyr

Mae dros 2500 o adeiladau rhestredig yn y ddinas, gan gynnwys 25 sydd yn Gradd I.

### Rhai o’r adeiladau nodedig

tu mewn Llyfrgell William Brown
Neuadd San Siors
* Adeilad Liver
* Banc Lloegr Lerpwl
* Doc Albert
* Eglwys Gadeiriol Anglicanaidd
* Eglwys Gadeiriol Gatholig
* Llyfrgell Ganolog Lerpwl
* Llyfrgell Picton
* Llyfrgell William Brown
* Neuadd San Siors
* Neuadd Speke
* Neuadd y Ddinas
* Neuadd Croxteth
* Oriel Walker
* Siambrau Croxteth
* Y Lyceum

### Adeiladau Richard Owen

Plac ar wal hen gapel ar gornel Edge Lane a Bradfield Street, Lerpwl.
Un o bensaeri enwocaf y ddinas oedd Richard Owen (1831 - 24 Rhagfyr 1891).

*Prif: Richard Owens (pensaer)*
Roedd yn un o benseiri mwyaf toreithiog capeli Cymreig a thai teras yn Lerpwl. Yn ôl yr hanesydd Dan Cruickshank *Roedd Owens mor llwyddiannus gallai bod yn gyfrifol am (gynllunio) mwy o dai teras yng ngwledydd Prydain Oes Victoria na neb arall.*

## Trafnidiaeth

Gorsaf reilffordd Lime Street Lerpwl
Mae Merseytravel yn cydlynu trafnidiaeth yn ardal Glannau Merswy, gan gynnwys y ddinas.

### Rheilffyrdd

Gorsaf reilffordd Lime Street Lerpwl yw'r brif orsaf sydd yn cysylltu Lerpwl gyda gweddill Lloegr a'r Alban. Mae trenau trydanol yn mynd o Lerpwl i Birmingham a Llundain ers 1 Ionawr 1962. Cwblhawyd trydaneiddio'r rheilffordd rhwng Lerpwl a Manceinion ym Mai 2015. Mae gwasanaethau lleol yn cysylltu'r orsaf a Warrington, Preston a Wigan. Mae Trafnidiaeth Cymru yn gyfrifol am wasanaethau rhwng Lerpwl, Caer a Wrecsam trwy Runcorn ers 19eg Mai 2019.

Gorsaf Merseyrail Moorfields
### Merseyrail

Mae gwasanaethau ar y **Llinell Gogleddol** yn gweithredu o Hunts Cross yn y de o Lerpwl, drwy dwnnel o orsaf Brunswick drwy Lerpwl Canolog a Moorfields, i Southport. Mae gwasanaethau hefyd yn rhedeg o Lerpwl Canolog i Ormskirk a Kirkby.

Mae gwasanaethau ar y **Llinell Cilgwri** yn gweithredu o'r ddolen drwy Dwnnel Reilffordd Merswy i orsaf Hamilton Square ym Mhenbedw. Oddi yno, naill ai eu bod yn rhedeg i'r de i Hooton, lle maent yn parhau i naill ai Gaer neu Ellesmere Port, neu i'r gorllewin i ogledd Benbedw, lle mae'r llinell yn rhannu i New Brighton a West Kirby.

Mae trenau’r **Llinell y Ddinas** i gyd yn gadael Lime Street, ac yn mynd at Wigan neu at Fanceinion, Caer a Wrecsam neu Gryw; maent yn wasanaethau rheilffyrdd eraill yn hytrach na threnau Merseyrail.

Royal Iris of the Mersey
### Fferiau

Mae gwasanaeth fferi rhwng Lerpwl a Seacombe, a drefnir gan Mersey Ferries. Mae hefyd taith 50 munud ar Afon Merswy Mae ganddynt ddau gwch, 'Snowdrop' a 'Royal Iris of the Mersey'.

### Bysiau

Gweithredir mwyafrif gwasanaethau bysiau’r ardal gan gwmni Arriva, er bod cymnïau llai yn gweithio yn yr ardal hefyd, megis Cumfybus, HTL a Bysiau Avon.

### Maes Awyr

Saif Maes Awyr John Lennon ar lan Afon Merswy, 6.5 cilomedr i'r de-ddwyrain o ganol y ddinas
. Enw gwreiddiol y maes awyr oedd Maes Awyr Speke; ailenwyd y maes awyr yn 2001. Mae awyrennau’n mynd o Lerpwl i Ewrop, gogledd Affrica a gweddill y Deyrnas Unedig. Mae cerflun o John Lennon yn sefyll uwchben y neuadd ‘check in’, a gwelir ar y nenfwd y geiriau ‘Above us, only sky’, llinell o’r gân Imagine.

## Chwareuon

### Athletau

Mae Parc Chwareuon Wavertree yn gartref i glwb athletaidd Liverpool Harriers.

### Bocsio

Mae bocsio’n boblogaidd yn Lerpwl, ac mae 22 o glybiau bocsio yn y ddinas.

### Criced

Mae Clwb Criced Swydd Gaerhirfryn yn chwarae gemau yn Lerpwl bob tymor. Mae Cystadleuaeth Criced Lerpwl a Chylch yn un bwysig.

### Golff

Lleolir Clwb Golff Brenhinol Lerpwl yn Hoylake, ar Gilgwri. Cynhaliwyd y Bencampwriaeth Agored a Chwpan Walker yno sawl gwaith.

### Gymnasteg

Mae Canolfan Gymnasteg Heol y Parc yn cynnig hyfforddiant o safon uchel.

### Nofio

Agorwyd canolfan nofio ym Mharc Chwareuon Wavertree yn 2008. Mae Clwb Nofio Dinas Lerpwl wedi bod yn bencampwyr y cynghrair genedlaethol wythwaith yn ystod yr un ar ddeg mlynydd diwethaf.

### Pêl-droed

Mae gan Lerpwl 2 dîm yn chwarae yn Uwch Gyngrair Lloegr, Liverpool F.C., sydd yn chwarae yn Anfield, ac Everton F.C., sydd yn chwarae ym Mharc Goodison.

### Pêl fas

Mae Lerpwl yn un o 3 dinas ym Mhrydain lle chwareuir pêl fas (Caerdydd a Chas-Newydd yw’r lleill) Y clwb hynaf ym Mhrydain yw Liverpool Trojans.

### Pêl fasged

Ymunodd Everton Tigers, yn cysylltiedig â’r club pêl-droed, â Chynghrair Brydeinig Pêl fasged yn 2007, yn chwarae yn Academi Chwareuon Greenbank, cyn symud i Arena Echo.Torrwyd y cysylltiad gyda’r clwb pêl-droed yn 2010, ac ail-enwyd y clwb Mersey Tigers.

### Rasio ceffylau

Cynhelir y Grand National yn Aintree bob mis Ebrill.

### Seiclo

Mae clybiau seiclo yn y ddinas, megys Liverpool Century, yn ogystal â nifer o glybiau seiclo cymdeithasol.

### Tenis

Mae Clwb Criced Lerpwl wedi cynnal Cystadleuaeth Rhyngwladol Tenis Lerpwl ers 2014
. Mae Rhaglen Ddatblygu Tenis Lerpwl, cynhaliwyd yng Nghanolfan Tenis Wavertree, yn un o’r mwyaf ym Mhrydain.

## Gefeilldrefi

|  |
| --- |
| * Yr Almaen - Cwlen
* Gweriniaeth Iwerddon - Dulyn
* Tsieina - Shanghai
 |

## Preswylyddion enwog

* The Beatles (John Lennon, Paul McCartney, George Harrison a Ringo Starr)
* Cilla Black (g. 1943), actores
* Lewis Casson, actor o Gymro
* Ken Dodd (g. 1927), comediwr
* William Ewart Gladstone (1809-1898), gwleidydd
* Niall Griffiths (g. 1966), nofelydd

## Cyfeiriadau

## Gweler hefyd

* Rhestr enwau Cymraeg ar drefi a llefydd eraill yn Lloegr

## Dolennau allanol

* (Saesneg) Cyngor y ddinas Archifwyd 2006-03-28 yn y Peiriant Wayback

 **Dinasoedd a threfi Glannau MerswyDinas**

Lerpwl

**Trefi**

Bebington **·**
Bootle **·**
Bromborough **·**
Crosby **·**
Formby **·**
Halewood **·**
Heswall **·**
Hoylake **·**
Huyton **·**
Kirkby **·**
Litherland **·**
Maghull **·**
New Brighton **·**
Newton-le-Willows **·**
Penbedw **·**
Prescot **·**
Southport **·**
St Helens **·**
Wallasey **·**
West Kirby

 *Eginyn erthygl sydd uchod am **Glannau Merswy**. Gallwch helpu Wicipedia drwy ychwanegu ato*